Bystand vir eenheid vir geslagsgeweld - Local News - Windhoek Express
Wednesday, February 26th, 2020 01:29:15
Bystand vir eenheid vir geslagsgeweld
06 November 2019 | Local News
'n Nuwe verhouding het begin met die skenking van Run for Dignity Kids aan die eenheid van geslagsgeweld. Foto: Yolanda Nel
Yolanda Nel Wanneer 'n kind in sy of haar ouerhuis verkrag word, word die kind vir 21 na 'n plek van veiligheid geneem en daarna weer in die ouerhuis terug geplaas, gewoonlik weer saam met die oortreder.
Hierdie is die lot van die gemiddeld 14 kinders wat per naweek in Windhoek verkrag word. Daarmee saam neem die nood vir die eenheid vir geslagsgeweld in die hoofstad aanhoudend toe.
Om hierdie rede het twee vroue besluit om geld in te samel om bietjie verligting te bring.
"Ons het vir die Hangana halfmarathon ingeskryf en gesê ons moet vir 'n doel hardloop. Só het Run for Dignity Kids begin," sê Sandra Loubser wat die inisiatief begin het. Dit was vir haar en Nevadia van Zyl belangrik om blootstelling vir 'n belangrike kwessie in die land te skep.
Saam het hulle borgskappe gaan soek en kon hulle ná die wedloop die geld gebruik om pakkies vir kinders te maak. Elke pakkie bevat 'n rokkie of hempie en broekie met onderklere, asook lyfroom, 'n koekie seep, 'n waslap, 'n sanitêre doekie, tandeborsel en tandepasta, 'n Bybel en 'n pakkie koekies.
"Ons het 130 pakkies gemaak – 27 vir seuns en 102 vir meisies – en elke ouderdomsgroep het ongeveer 20 pakkies," het sy gesê. Die waarde van elke pakkie is sowat N$160.
Gemeentelede van die Hervormde Kerk Windhoek het vinnig betrokke geraak en die klere in die pakkies word deur hulle gemaak. "Ons daag nou ook ander kerke uit om by hierdie projek betrokke te raak," het ds. Frans Ras gesê.
Volgens die groep kort die eenheid baie hulp. Daarmee saam kort die verskeie plekke van veiligheid ook verligting in die vorm van kos om seker te maak kinders en vroue kry genoeg te eet terwyl hulle by die veilige hawe is.
Ben Kavurua en Tjipee Zaamuani van die eenheid was opgewonde oor die skenking en dankbaar dat iemand hul nood raaksien.